Man weer in hof oor verkragting, seksdade met hondArgieffoto. Die ANC het aangekondig die party en sy bondgenote gaan Donderdag vreedsaam buite die Bronkhorstspruit-landdroshof betoog waar ŉ 45-jarige man verskyn in verband met die beweerde verkragting van sy huiswerker. Maroela Media het vroeër berig die man is verlede week in hegtenis geneem nadat hy glo die 41-jarige huiswerker in sy huis verkrag en na bewering gedwing het om seksuele dade met sy hond te pleeg. Volgens kapt. Mavela Masondo, woordvoerder van die polisie, het die man die vrou glo verlede Maandag in ŉ kamer in sy huis in Riamarpark in Bronkhorstspruit, oos van Pretoria, ingesleep en haar herhaaldelik verkrag tot vroeg die volgende oggend, waarna hy glo die hond betrek het. Hy het Donderdag vir die eerste keer in die hof verskyn. Die saak is tot vandag uitgestel vir sy formele borgtogaansoek. Die plaaslike ANC het gesê sy bondgenote van die SACP, Sanco en Cosatu sal by hulle aansluit. Betogers sal van 08:00 by die hof begin saamkom om aan te dring dat die man nie borgtog kry nie. Vervoer met busse is vir betogers gereël vanuit Riamarpark, Zithobeni, Rethabiseng, Ekangala, Bronkhorstspruit en Cullinan.